Broj: 711-I-847-P-267-21/23-03-21

Zagreb, 28. travnja 2023.g.

**Povjerenstvo za odlučivanje o sukobu interesa** (u daljnjem tekstu: Povjerenstvo) u sastavu Aleksandre Jozić-Ileković, kao predsjednice Povjerenstva, te Igora Lukača, Nike Nodilo Lakoš, Ines Pavlačić i Ane Poljak, kao članova Povjerenstva na temelju članka 30. stavka 1. Zakona o sprječavanju sukoba interesa („Narodne novine“ broj 26/11., 12/12., 126/12., 48/13., 57/15. i 98/19, u daljnjem tekstu: ZSSI) u svezi s člankom 46. stavkom 5. Zakona o općem upravnom postupku („Narodne novine“, broj 47/09. i 110/21., u daljnjem tekstu: ZUP) **u predmetu dužnosnice Kristine Benko Markovica, zamjenice gradonačelnika Grada Đurđevca do 28. ožujka 2018.**, pokrenutom Odlukom Povjerenstva broj: 711-I-1990-P-267-21/22-02-21 od 01. srpnja 2022.g., na 6. sjednici, održanoj dana 28. travnja 2023.g., donosi sljedeću:

**ODLUKU**

1. **Stavlja se van snage Odluka o pokretanju postupka broj 711-I-1990-P-267-21/22-02-21 od 01. srpnja 2022.g.**
2. **Obustavlja se postupak protiv dužnosnice Kristine Benko Markovica, zamjenice gradonačelnika Grada Đurđevca do 28. ožujka 2018. pokrenut zbog moguće povrede članka 8. i 9. ZSSI-a koja proizlazi iz propusta da po pisanom nalogu Povjerenstva podnese pravilno i potpuno ispunjeni obrazac izvješća o imovinskom stanju dužnosnika povodom prestanka obnašanja dužnosti zamjenice gradonačelnika Grada Đurđevca, budući da je zaključkom Povjerenstva broj: 711-I-1664-IK-2203-17/21-03-16 od 08. listopada 2021.g.**  **pozvana podnijeti izvješće o imovinskom stanju povodom prestanka dužnosti 19. ožujka 2021., dok je dužnosnica prestala obnašati navedenu dužnost 28. ožujka 2018. i ne obnaša bilo koju drugu javnu dužnost iz članka 3. ZSSI-a.**

Obrazloženje

Povjerenstvo je na 178. sjednici, održanoj 1. srpnja 2022.g. pokrenulo postupak za odlučivanje o sukobu interesa protiv dužnosnice Kristine Benko Markovica, zamjenice gradonačelnika Grada Đurđevcazbog moguće povrede članaka 8. i 9. ZSSI-a, koja proizlazi iz propusta da po pisanom nalogu Povjerenstva, podnese pravilno i potpuno ispunjeni obrazac izvješća o imovinskom stanju dužnosnika, prestanka obnašanja dužnosti zamjenice općinskog gradonačelnika Grada Đurđevca.

Uvidom u Registar dužnosnika koji ustrojava i vodi Povjerenstvo, utvrđeno je da je Kristina Benko Markovica obnašala dužnost zamjenice gradonačelnika Grada Đurđevcado 19. svibnja 2021.g. a što je utvrđeno i u odluci o pokretanju postupka.

Člankom 3. stavkom 1. podstavkom 39. ZSSI-a propisano je da su općinski načelnici, gradonačelnici i njihovi zamjenici obveznici ZSSI-a, slijedom čega je Kristina Benko Markovica povodom obnašanja dužnosti zamjenice gradonačelnika Grada Đurđevca obvezna postupati sukladno odredbama ZSSI-a.

Sukladno odredbi članka 8. stavka 1. ZSSI-a propisana je obveza dužnosnika da u roku od 30 dana od dana stupanja na dužnost podnesu Povjerenstvu izvješće s podacima o dužnosti koju obavljaju profesionalno ili neprofesionalno, o ostalim dužnostima koje obnašaju, odnosno djelatnostima koje obavljaju, o djelatnosti koju su obavljali neposredno prije stupanja na dužnost i s podacima o svojoj imovini te imovini svoga bračnog ili izvanbračnog druga i malodobne djece, sa stanjem na taj dan, dok su sukladno stavku 2. istog članka dužnosnici obvezni u roku od 30 dana po prestanku obnašanja javne dužnosti podnijeti Povjerenstvu izvješće o svojoj imovini.

Člankom 10. stavkom 1. ZSSI-a propisano je da će Povjerenstvo, ukoliko utvrdi da dužnosnik nije ispunio obveze iz članka 8. i članka 9. stavka 1. ZSSI-a, pisanim putem zatražiti od dužnosnika ispunjenje obveze. Stavkom 2. istog članka propisano je da rok za ispunjenje navedene obveze ne može biti duži od 15 dana od dana primitka pisanog zahtjeva. Stavkom 3. toga članka propisano je da će Povjerenstvo, ako dužnosnik ne ispuni navedenu obvezu u danom roku, pokrenuti postupak protiv dužnosnika zbog kršenja odredbi iz članka 8. i 9. ZSSI-a.

Uvidom u Registar imovinskih kartica, utvrđeno je da je dužnosnica po proteku 30 dana od prestanka mandata zamjenice gradonačelnika Grada Đurđevcanije podnijela izvješće o imovinskom stanju.

Povjerenstvo je stoga Zaključkom broj: 711-I-1664-IK-2203-17/21-03-16 od 08. listopada 2021.g. naložilo dužnosnici da u roku od 15 dana od dana primitka toga zaključka ispuni obvezu podnošenja pravilno i potpuno ispunjenog obrasca izvješća o imovinskom stanju dužnosnika. Točkom II. izreke navedenoga zaključka dužnosnica je upozorena da će, ako ne ispuni obvezu podnošenja pravilno i potpuno ispunjenog izvješća o imovinskom stanju u roku od 15 dana od dana primitka zaključka, Povjerenstvo protiv nje pokrenuti postupak zbog kršenja odredbi iz članka 8. i 9. ZSSI-a.

Dužnosnica je navedeni zaključak zaprimila 15. listopada 2021.g. putem elektroničke dostave te je rok od 15 dana za ispunjenje obveze protekao s danom 30. listopada 2021.g.

Povjerenstvo je utvrdilo da je dužnosnica Kristina Benko Markovica propustila po pisanom pozivu Povjerenstva, u danom roku od 15 dana koji je istekao 30. listopada 2021.g.

podnijeti pravilno i potpuno ispunjeni obrazac izvješća o imovinskom stanju dužnosnika povodom prestanka obnašanja dužnosti zamjenice gradonačelnika Grada Đurđevca.

Nakon donošenja odluke o pokretanju postupka Povjerenstvo je od Grada Đurđevca steklo saznanja da je Kristina Benko Markovica prestala obnašati dužnost zamjenice gradonačelnika Grada Đurđevca 28. ožujka 2018.

Naime, Povjerenstvu je dostavljena ostavka na dužnost zamjenice gradonačelnika koju je Kristina Benko Markovica uputila Gradu Đurđevcu 28. ožujka 2018. kao i Odluka o prestanku obnašanja dužnosti zamjenice gradonačelnika Grada Đurđevca KLASA: 112-01/18-01/02 URBROJ:2137/3-01-01/03-18-2 od dana 28. ožujka 2018. u kojoj je utvrđeno da Kristina Benko Markovica prestaje obnašati dužnost zamjenice gradonačelnika Grada Đurđevca s danom 28. ožujka 2018.

Zaključak Broj: 711-I-1664-IK-2203-17/21-03-16 od 08. listopada 2021.g. i Odluka o pokretanju postupka Broj: 711-I-1990-P-267-21/22-02-21 od dana 01.srpnja 2022. doneseni su temeljem utvrđenja da je dužnosnica prestala obnašati dužnost 19. svibnja 2021. te je ista pozvana podnijeti izviješće o imovinskom stanju povodom prestanka dužnosti u odnosu na taj datum.

Međutim, tijekom postupka je utvrđeno da je dužnosnica prestala obnašati dužnost 28. ožujka 2018., te je sukladno navedenom bila dužna podnijeti izvješće o imovinskom stanju u roku od 30 dana od dana 28. ožujka 2018., na što sukladno čl. 10. ZSSI-a zaključkom nije bila pozvana, a niti je u odnosu na navedeno pokrenut postupak, dok je postupak u ovom predmetu pokrenut po proteku više od 3 godine nakon što je dužnosnica prestala obnašati dužnost, čime se dovodi u pitanje njegova svrsishodnost.

Člankom 60. Zakona o sprječavanju sukoba interesa („Narodne novine“, broj 43/21., u daljnjem tekstu: ZSSI/21) koji je stupio na snagu 25. prosinca 2021. propisano je da će se postupci započeti prije stupanja na snagu toga Zakona dovršiti prema odredbama ZSSI-a.

Člankom 41. stavkom 5. ZSSI/21-a propisano je da Povjerenstvo nije ovlašteno pokrenuti postupak protiv obveznika nakon proteka 18 mjeseci od dana prestanka obavljanja dužnosti.

Člankom 46. stavkom 5. ZUP-a propisano je da će se rješenjem obustaviti postupak kad se tijekom postupka utvrdi da više ne postoje pravne pretpostavke za vođenje postupka.

S obzirom da je od prestanka obnašanja dužnosti proteklo više od pet godina te da dužnosnica sukladno ZSSI-u nije bila pozvana da podnese izvješće za vrijeme važenja ZSSI-a u odnosu na navedenu okolnost prestanka obnašanja predmetne dužnosti iz 2018., slijedom čega postupak nije niti bio započet sukladno odredbama ZSSI-a iz 2011., ne postoje pretpostavke za pokretanje novog postupka prema odredbama ZSSI/21-a.

Slijedom navedenog, a budući da je Povjerenstvo sukladno članku 10. ZSSI-a nije obveznicu pozvalo podnijeti izvješće o imovinskom stanju povodom prestanka obnašanja dužnosti zamjenice gradonačelnika Grada Đurđevca u 2018. godini, niti je povodom iste okolnosti pokrenut postupak, bilo je potrebno obustaviti postupak pokrenuti Odlukom o pokretanju postupka Broj: 711-I-1990-P-267-21/22-02-21 od 01.srpnja 2022. te istu staviti izvan snage, jer ne postoje pravne pretpostavke za njegovo vođenje.

Slijedom navedenog, odlučeno je kao što je navedeno točki II. Izreke.

PREDSJEDNICA POVJERENSTVA

Aleksandra Jozić-Ileković, dipl.iur.

Uputa o pravnom lijeku:

Protiv odluke Povjerenstva može se pokrenuti upravni spor. Upravna tužba podnosi se nadležnom upravnom sudu u roku od 30 dana od dana dostave odluke Povjerenstva. Podnošenje tužbe nema odgodni učinak.

Dostaviti:

1. Dužnosnica Kristina Benko Markovica, osobna dostava

2. Objava na internetskoj stranici Povjerenstva

3. Pismohrana